CELEX: 32007D0184
Language: bg
Date: 2007-03-23 00:00:00
Title: 2007/184/ЕОРешение на Комисията от 23 март 2007 година за публикуване на позоваването на стандарт EN 71-1:2005 Безопасност на играчките – част 1: механични и физични свойства по отношение на техническите изисквания за полусферични играчки в съответствие с Директива 88/378/ЕИО относно безопасността на детските играчки (нотифицирано под номер C(2007) 1256) (Текст от значение за ЕИП )

27.3.2007   
            
            
               BG
            
            
               Официален вестник на Европейския съюз
            
            
               L 85/7
            
         
      РЕШЕНИЕ НА КОМИСИЯТА
   
   от 23 март 2007 година
   за публикуване на позоваването на стандарт EN 71-1:2005 „Безопасност на играчките – част 1: механични и физични свойства“ по отношение на техническите изисквания за полусферични играчки в съответствие с Директива 88/378/ЕИО относно безопасността на детските играчки
   (нотифицирано под номер C(2007) 1256)
   (Текст от значение за ЕИП)
   (2007/184/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 88/378/ЕИО на Съвета от 3 май 1988 г. за сближаване на законодателствата на държавите-членки относно безопасността на играчките (1), и по-специално член 6, параграф 1, втора алинея от нея,
   като взе предвид становището на постоянния комитет, създаден съгласно член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедурата за предоставяне на информация в областта на техническите стандарти и регламенти и относно услугите на информационното общество (2), изменена с Директива 98/48/ЕО, (Комитет по стандартите и техническите регламенти),
   като има предвид, че:
   
               (1)
            
            
               В член 2 от Директива 88/378/ЕИО се предвижда, че детските играчки следва да бъдат пускани +на пазара само когато не заплашват безопасността и/или здравето на потребители или трети лица при употреба по предназначение или по предвидим начин, като се отчита обичайното поведение на децата.
            
         
               (2)
            
            
               Съгласно член 5, параграф 1, втора алинея от Директива 88/378/ЕИО, детските играчки се считат за съответстващи на съществените изисквания, посочени в член 3 от директивата, ако те са в съответствие с приложимите за тях национални стандарти, които транспонират хармонизираните стандарти, чиито референтни номера са публикувани в Официален вестник на Европейските общности.
            
         
               (3)
            
            
               В съответствие с член 5, параграф 1, втора алинея от Директива 88/378/ЕИО от държавите-членки се изисква да публикуват референтните номера на националните стандарти, транспониращи хармонизираните стандарти, чиито референтни номера са публикувани в Официален вестник на Европейските общности.
               
            
         
               (4)
            
            
               Европейският комитет по стандартизация (CEN) по силата на мандата, даден му от Комисията, състави и прие хармонизирания стандарт EN 71-1:1998 „Безопасност на играчките – част 1: механични и физични свойства“ на 15 юли 1998 г., чиито референтни номера бяха публикувани за първи път в Официален вестник на Европейските общности от 28 юли 1999 г. (3)
               
            
         
               (5)
            
            
               На 16 септември 2004 г. Европейският комитет по стандартизация прие изменение 10 на хармонизирания стандарт EN 71-1:1998 „Безопасност на играчките – част 1: механични и физични свойства“. Референтните номера на това изменение бяха публикувани за първи път в Официален вестник на Европейския съюз от 2 август 2005 г. (4).
            
         
               (6)
            
            
               На 19 септември 2005 г. Европейският комитет по стандартизация прие хармонизирания стандарт EN 71-1:2005 „Безопасност на играчките – част 1: механични и физични свойства“, който е консолидирана версия на хармонизирания стандарт EN 71-1:1998 и неговите 11 изменения. Изменение 10 е включено в състава на стандарт EN 71-1:2005.
            
         
               (7)
            
            
               Изменение 10 цели вземането на мерки по отношение на рисковете от задушаване, които представляват оформените като чаша, купа или едната половина на яйце играчки с почти кръгъл, овален или елиптичен отвор, които малки деца могат да поставят отпред на лицето си, докато играят, което да има ефект на херметична пломба. Изменението изключва от обхвата си играчки за употреба при пиене, като например чаши от чаени сервизи.
            
         
               (8)
            
            
               Съгласно член 6, параграф 1 от Директива 88/378/ЕИО френските органи са подали официално възражение по отношение на изискванията към полусферичните играчки, по-специално изключването на играчки за употреба при пиене, предвидено в стандарт EN 71-1:2005.
            
         
               (9)
            
            
               Френските органи твърдят, че целта на техническите изисквания, предвидени в хармонизирания стандарт за полусферични играчки, е вземането на мерки по отношение на рисковете от задушаване, които пораждат определени форми на играчки, които могат да се поставят на носа и устата на детето и да се получи ефект на херметична пломба. Сред тези продукти са и играчките за употреба при пиене. Това са играчки, за които има най-голяма вероятност децата да ги поставят на устата, когато играят, и да имитират, че пият. Поради това френските компетентни органи твърдят, че към играчките за употреба при пиене трябва да бъдат прилагани изискванията за полусферични играчки в хармонизирания стандарт EN 71-1:2005.
            
         
               (10)
            
            
               Според Европейския комитет по стандартизация (CEN) стандартизацията на полусферични играчки е оправдана поради инцидентите с кърмачета, които са играли с такива играчки в ресторанти на самообслужване. Тя се основава на всеобхватно изследване, проведено за откриването на критичната мярка и форми на предмети, за които да се вземат мерки чрез стандартизацията, с оглед защитата на децата. Относно предметите за употреба при пиене, например чаши от сервиз за чай, CEN заключи, че нито с въпросните играчки, нито с истински чаши за пиене са били регистрирани нещастни случаи. На основата на тези изследвания CEN реши, че няма основание да разшири работата по стандартизацията, така че да включва този специален тип играчки.
            
         
               (11)
            
            
               По искане на Комисията експертите на държавите-членки по безопасност на играчките информираха Комисията за нещастни случаи, причинени от подобни играчки. Нещастните случаи са упоменати в доклад, публикуван в списание „Педиатрия“, т. 111, № 1, януари 2003 г. Според този доклад са идентифицирани общо 17 нещастни случая. Във всички изследвани случаи децата са намерени с полутвърдия предмет здраво прилепнал към лицето им. От 17-те нещастни случаи в 13 става въпрос на играчки. Тези нещастни случаи засягат деца на възраст между 4 и 36 месеца.
            
         
               (12)
            
            
               Освен това Комисията беше информирана за един несмъртоносен нещастен случай в САЩ, регистриран от Американската комисия по безопасност на потребителските продукти на 27 октомври 2000 г. Дете на две години и половина е намерено с играчка от твърда пластмаса, блокираща устата и носа му. Тази играчка е била включена в чаен сервиз играчка.
            
         
               (13)
            
            
               На базата на информацията, предоставена от френските органи, другите национални органи и Комитета по стандартите и техническите регламенти, се счита, че играчките за употреба при пиене могат да представляват риск от задушаване. Като се има предвид, че тези играчки са изключени от обхвата на гореспоменатия стандарт в съответствие с член 5, параграф 2 от Директива 88/378/ЕИО, държавите-членки следва да приемат, че гореспоменатите играчки удовлетворяват съществените изисквания за безопасност само ако те имат сертификат за проверка на типа на ЕО, издаден от нотифициран орган,
            
         ПРИЕ НАСТОЯЩОТО РЕШЕНИЕ:
   Член 1
   Оформените като чаша, купа или едната половина на яйце играчки с почти кръгъл, овален или елиптичен отвор, предназначени за употреба при пиене, са изключени от обхвата на стандарт EN 71-1:2005. Все пак те могат да представляват същия риск от задушаване, който представляват играчките, обхванати от стандарта. Поради това Комисията ще възложи на Европейския комитет по стандартизация да преразгледа въпросния стандарт.
   Член 2
   Публикуването в Официален вестник на Европейския съюз на позоваването на хармонизирания стандарт EN 71-1:2005 „Безопасност на играчките – част 1: механични и физични свойства“ се придружава от следната допълнителна забележка:
   
      „Оформените като чаша, купа или едната половина на яйце играчки с почти кръгъл, овален или елиптичен отвор, предназначени за употреба при пиене, като например чаени сервизи играчки, могат да представляват риск за здравето на децата. Посочените играчки не са обхванати от стандарта и следователно тези продукти трябва да имат сертификат за проверка на типа на ЕО и съответствието с вече одобрен модел трябва да е било удостоверено чрез поставяне на ЕО маркировка“.
   
   Член 3
   Забележка, идентична на предвидената в член 2 от настоящото решение, следва да придружава позоваването на националния стандарт, транспониращ стандарт EN 71-1:2005 „Безопасност на играчките – част 1: механични и физични свойства“, което трябва да бъде публикувано от държавите-членки съгласно член 5, параграф 1, втора алинея от Директива 88/378/ЕИО.
   Член 4
   Адресати на настоящото решение са държавите-членки.
   
      Съставено в Брюксел на 23 март 2007 година.
      
         
            За Комисията
         
         Günter VERHEUGEN
         
         
            Заместник-председател
         
      
   
   
      (1)  ОВ L 187, 16.7.1988 г., стр. 1. Директива, изменена с Директива 93/68/ЕИО (ОВ L 220, 30.8.1993 г., стр. 1).
   
      (2)  ОВ L 204, 21.7.1998 г., стр. 37. Директива, последно изменена с Акта за присъединяване от 2003 г.
   
      (3)  ОВ C 215, 28.7.1999 г., стр. 4.
   
      (4)  OВ C 188, 2.8.2005 г., стр. 2.